Drepturile sociale fundamentale în Europa

 

1. Recunoaşterea drepturilor sociale fundamentale la nivel european

  

„Cea dintâi provocare la adresa Uniunii de mâine o va reprezenta găsirea unei soluţii la problemele privind necesitatea compatibilităţii sistemelor de securitate socială şi de relaţii industriale ale statelor noastre, respectând în acelaşi timp obligaţiile pe care competitivitatea internaţională le impune Europei ca sistem” (Romano Prodi-2001,O viziune asupra Europei)

 

A. Carta Socială europeană

 

Carta socială europeană este considerată ca fiind “perechea socială” a Convenţiei europene a drepturilor omului, fiind adoptată în cadrul Consiliului Europei şi semnată, începând cu anul 1961, de către 22 de state, cu anumite rezerve şi clauze de excepţie.

Carta obligă statele semnatare să ia măsuri legale şi administrative în domeniul vieţii şi a securităţii sociale. Chiar dacă nu sunt prevăzute măsuri în caz de nerespectare a obligaţiilor, există reglementări ce obligă statele semnatare la prezentarea unui raport, la doi ani, în faţa Comitetului experţilor, care constată abaterile şi sugerează propuneri de modificare a legislaţiei din aceste ţări.

Carta Socială Europeană conţine în articolele 1-19 drepturile fundamentale referitoare la:

· muncă;

- condiţii de muncă echitabile, de securitate şi igienă a muncii;

- remuneraţie echitabilă;

· libertatea de asociere;

· negocierile colective;

· dreptul la protecţie al copiilor şi al adolescenţilor;

· dreptul la protecţie al muncitorilor;

· dreptul la orientare profesională şi la formare profesională;

- dreptul la asigurări de sănătate;

- securitate socială;

- asistenţă şi dreptul de a beneficia de serviciile sociale;

- dreptul persoanelor invalide la formare şi readaptare profesională;

· dreptul la protecţia familiei;

· dreptul la protecţie a mamelor şi a copiilor; 

· dreptul la libera circulaţie, la protecţie şi asistenţă.

Toate statele membre recunosc drepturile sociale în legislaţia naţională, în particular în legislaţia privind dreptul muncii (referitoare la concedii, salariul minim, protecţia muncii). În acelaşi timp, drepturile sociale sunt menţionate la nivelul reglementărilor constituţionale.

 

A. Carta comunitară a drepturilor sociale fundamentale 

ale lucrătorilor

 

Carta a fost semnată în anul 1989 de către toate ţările membre chiar şi de Marea Britanie care a refuzat iniţial. Ea nu reprezintă un act juridic obligatoriu al Uniunii Europene şi nu constituie un contract imperativ de drept internaţional public între statele semnatare. Ea reprezintă o declaraţie solemnă a şefilor de state şi de guverne.

Carta comunitară a drepturilor sociale fundamentale a muncitorilor conţine în titlul I drepturile din următoarele domenii:

· libera circulaţie;

· angajare şi remunerare;

· ameliorarea condiţiilor de viaţă şi de muncă;

· protecţia socială;

· libertatea de asociere şi negocierile colective;

· formarea profesională;

· egalitatea între bărbaţi şi femei;

· informarea, consultarea şi participarea lucrătorilor;

· asigurările de sănătate şi securitatea la locul de muncă;

· protecţia copiilor şi a adolescenţilor;

· persoanele vârstnice;

· persoanele cu handicap.

C. Carta Drepturilor Fundamentale

După aniversarea a 50 de ani de la Declaraţia Universală a Drepturilor Omului, în decembrie 1998, Consiliul European de la Koln, din 3-4 iunie 1999 a decis conceperea unui proiect de cartă a drepturilor fundamentale, care să fie finalizat până la sfârşitul anului 2000. Consiliul European a considerat că drepturile fundamentale aplicabile la nivelul Uniunii trebuie să fie consolidate într-o Cartă, pentru a atrage atenţia asupra importanţei lor. Carta se bazează pe Tratatele Comunităţii, convenţii internaţionale, Convenţia Europeana a Drepturilor Omului din 1950, Carta Socială Europeană din 1989, constituţiile Statelor Membre şi diferitele declaraţii ale Parlamentului European.

Sarcina acestui proiect de cartă a revenit unui organism special – Convenţia – format din 62 de membri, incluzând reprezentanţi ai şefilor de state şi guverne, ai Preşedintelui Comisiei Europene, ai Parlamentului European şi ai parlamentelor naţionale. Patru reprezentanţi ai Curtii Europene de Justiţie, Consiliului Europei şi Curtii Europene a Drepturilor Omului au participat în calitate de observatori. Componenţa, metodele de lucru şi aranjamentele practice ale Convenţiei au fost adoptate la Consiliul European de la Tampere, din 15-16 octombrie 1999.

Comitetul Economic şi Social, Comitetul Regiunilor, Avocatul Poporului şi alte organisme, grupuri sociale şi de experţi au transmis punctele lor de vedere referitoare la acest proiect. S-au purtat discuţii şi cu ţările candidate.

Carta Drepturilor Fundamentale a Uniunii Europene a fost proclamată la Consiliul European de la Nisa, din decembrie 2000. Carta prevede drepturile civile, politice, economice şi sociale ale cetăţenilor europeni, grupate în şase capitole: demnitate, libertate, egalitate, solidaritate, drepturile cetăţenilor şi justiţie. Aceste drepturi au la baza drepturile fundamentale şi libertatile recunoscute de Convenţia Europeană pentru Protecţia Drepturilor Omului şi Libertăţilor Fundamentale şi tradiţiile constituţionale ale ţărilor din Uniunea Europeană. În prezent se dezbate introducerea prevederilor Cartei în reglementarile Tratatului Constituţional al Uniunii Europene.

Privitor la drepturile sociale fundamentale, Carta face referire la următoarele drepturi:

· dreptul la securitate socială şi la ajutor social;

· dreptul la asigurări de sănătate;

· dreptul la educaţie;

· dreptul la muncă;

· dreptul la un mediu sănătos.

Literatura de specialitate, după o analiză a reglementărilor constituţionale, a ajuns la concluzia că drepturile fundamentale fac parte din diferite “generaţii”. Libertăţile individuale clasice fac parte din prima generaţie. Drepturile sociale au apărut pentru prima dată în dreptul constituţional la sfârşitul secolului al XIX-lea şi începutul secolului XX, şi au fost întărite după cel de-al doilea război mondial. În sfârşit, drepturile fundamentale privind cultura şi mediul înconjurător fac parte din a treia generaţie. O deosebire între cele trei categorii ar fi că drepturile din prima generaţie sunt în vigoare prin simpla lor reglementare în constituţii, în timp ce pentru cele din a doua şi a treia categorie sunt necesare şi alte reglementări legislative pentru a putea fi aplicate. 

În funcţie de cum sunt prevăzute drepturile sociale fundamentale în dreptul constituţional, se disting trei sisteme: modelul liberal, modelul sud-european şi modelul moderat.

 

A) Modelul liberal

Marea Britanie şi Austria au sisteme constituţionale în care nu sunt prevăzute drepturile sociale fundamentale. Un caz special este cel al Marii Britanii care nu are o constituţie în sensul clasic al termenului, dar această ţară a jucat un rol de precursor în domeniul legislaţiei sociale, prin adoptarea “legii pentru săraci”. În acelaşi timp, se poate observa că multiplele forme de protecţie socială existente în cele două ţări relevă faptul că reglementarea drepturilor sociale fundamentale în dreptul constituţional nu este absolut necesară pentru a garanta asistenţa socială a cetăţenilor.

B) Modelul sud-european

Modelul sud-european se distinge prin integrarea globală a drepturilor fundamentale în constituţii. Legiuitorii constituanţi din Italia, Grecia, Spania şi Portugalia au reglementat toate drepturile fundamentale ale cetăţenilor în constituţii şi au garantat protecţia acestora.

Formula consacrată pentru aceste drepturi este “Toate persoanele au dreptul la …”, fiind astfel, un drept fundamental subiectiv. Indiferent de ce termeni au ales pentru a exprima aceste drepturi, ele nu pot fi revendicate în faţa instanţelor, decât într-un număr mic de cazuri.

 

 

 

 

C) Modelul moderat

Constituţiile altor state combină tendinţele liberale, ce constau în definirea concretă a drepturilor sociale, cu dispoziţiile referitoare la obiectivele statului şi la o serie de programe ale acestuia.

Legiuitorii constituanţi sunt conştienţi de posibilitatea limitată de a influenţa economia de piaţă şi astfel, de exemplu, dreptul fundamental la muncă este mai dificil de realizat. Totuşi, sunt prevăzute în constituţii, mai mult sub forma unor programe, texte care să oblige pe guvernanţi să stimuleze piaţa muncii.

 

 

2.Drepturile sociale fundamentale în

constituţiile unor state europene

 

Austria

 

Constituţia Austriei nu conţine reglementări referitoare la drepturile sociale fundamentale, ci doar cu privire la drepturile fundamentale “clasice”, cum ar fi: dreptul de a munci (articolul 6), dreptul cetăţeanului de a-şi alege liber profesia şi orientarea profesională (articolul 18).

 

Belgia

 

În comparaţie cu alte constituţii adoptate recent, Constituţia Belgiei, adoptată în anul 1994, menţionează un număr limitat de drepturi sociale fundamentale. Cu toate acestea, există o legislaţie socială bogată, ce conduce la ideea unui veritabil stat social, chiar dacă prevederile referitoare la aceste drepturi nu sunt în mod detaliat reglementate în Constituţie.

Principalele drepturi sociale sunt prevăzute în articolele 23 şi 24. Articolul 23 conferă fiecărei persoane dreptul la demnitate umană, enumerând printre alte drepturi următoarele: dreptul la muncă, dreptul la o remuneraţie echitabilă, la securitate socială, la asigurări de sănătate, la asistenţă socială, medicală şi juridică, la o locuinţă decentă, la educaţie culturală şi socială. Paragraful 1 al acestui articol stipulează că statul este responsabil de aplicarea acestor drepturi economice, sociale şi culturale prin adoptarea de legi care să permită individului să trăiască în conformitate cu drepturile şi libertăţile elementare la viaţă şi demnitate umană. Chiar dacă nu sunt prevăzute, la nivel constituţional, instrumente care să asigure respectarea drepturilor sociale, legiuitorul a luat măsuri pentru ca aceste drepturi să nu fie limitate sau încălcate.

Articolul 24 din Constituţia Belgiei prevede dreptul la educaţie, învăţământul fiind gratuit, incluzând şi educaţia morală şi religioasă. Aceste drepturi sunt asigurate atât pentru cetăţenii Belgiei, cât şi pentru cetăţenii străini. Articolul 191 prevede că fiecare străin beneficiază, în principiu, de protecţie privind propria persoană şi bunurile sale, ca şi un cetăţean belgian.

 

 

 

Danemarca

 

Constituţia Danemarcei din anul 1953 prevede două dispoziţii referitoare la drepturile sociale, în articolele 75 şi 76. 

Articolul 75 alineatul 1 asigură dreptul la muncă fiecărui cetăţean apt să muncească pentru a-şi asigura existenţa. În acelaşi timp, alineatul 2 al aceluiaşi articol prevede că persoana care nu se poate întreţine sau nu-şi poate întreţine familia, ori are în îngrijire alte persoane, are dreptul la asistenţă publică, numai dacă îndeplineşte condiţiile prevăzute de lege.

Conform articolului 76, toţi copiii care au vârsta de şcolarizare au dreptul la învăţământ gratuit în şcolile primare elementare.

În Danemarca drepturile sociale ale cetăţenilor sunt, în principal, protejate prin legi ordinare.

 

Finlanda

 

Constituţia finlandeză adoptată în anul 1999 prevede obligaţia autorităţilor publice să încurajeze piaţa muncii şi să garanteze fiecărui cetăţean finlandez dreptul la muncă, recunoscându-se implicit dreptul de a-şi alege liber profesia şi dreptul la protecţia muncii.

Articolul 19 stipulează că toate persoanele ce nu-şi pot obţine cele necesare unui trai decent au dreptul la asistenţă socială, paragraful 2 enumerând cazurile în care se acordă acest ajutor: şomaj, boală, incapacitate de muncă, bătrâneţe. În acest ultim caz, persoana poate beneficia de asistenţă din partea statului numai dacă nu primeşte ajutor din partea familiei.

Conform paragrafului 3, autorităţile publice garantează fiecărei persoane ajutor social şi asistenţă medicală, conform reglementărilor detaliate ulterioare. În acelaşi timp, autorităţile publice trebuie să susţină familiile, garantându-le condiţii pentru creşterea şi educarea copiilor. Paragraful 4 precizează că intră în sarcina autorităţilor publice să promoveze dreptul fiecărui cetăţean la o locuinţă şi să găsească soluţii pentru aplicarea acestui drept. 

În capitolul drepturilor fundamentale este reglementat dreptul la învăţământ. Secţiunea a 16-a prevede pentru fiecare cetăţean dreptul gratuit la educaţia elementară şi obligă statul să garanteze, în mod egal fiecărui cetăţean dreptul de a primi educaţie de specialitate în conformitate cu abilităţile sale. În paragraful ultim este garantată libertatea cercetării ştiinţifice, a artelor şi a educaţiei academice.

 

Franţa

 

Constituţia franceză din 1958 a fost elaborată în plină criză algeriană şi, din această cauză, nu conţine nici un drept social şi nici minimum de drepturi fundamentale. Elementul important este, totuşi, preambulul, în care se face referire la Constituţia din 1946 şi la Declaraţia drepturilor omului şi cetăţeanului din anul 1789, în măsura în care ele au legătură cu drepturile omului şi cu principiile suveranităţii naţionale. Constituţia din 1946 este marcată de experienţa totalitarismului şi se axează pe protecţia muncitorilor, pe structura economică şi pe ordinea socială. Prin referirea făcută în preambul, drepturile reglementate în Constituţia din anul 1946 fac parte din legislaţia franceză actuală.

În aceeaşi situaţie se află şi Declaraţia drepturilor omului şi cetăţeanului din 1789, care face parte integrantă din legislaţia actuală constituţională a Franţei. Drepturile “clasice” prevăzute aici se consideră a fi “inalienabile şi sacre” şi sunt la baza dreptului public din această ţară.

Astfel, paragraful 5 conferă fiecărui cetăţean, în afară de obligaţia de a munci, dreptul la un serviciu. În a doua parte, se prevede că naţiunea garantează individului şi familiei condiţiile necesare pentru a evolua. În acelaşi timp, sunt prevăzute reglementări ce garantează copiilor, mamelor, pensionarilor asistenţă în materie de sănătate, securitate materială şi pensii.

Constituţia din anul 1946 prevede dreptul persoanelor care nu pot munci la alocaţii, cât şi dreptul la educaţie şi la formare profesională, care intră în obligaţiile statului.

 

Germania

 

Constituţia germană adoptată în anul 1949 nu conţine, în principiu, nici un drept social fundamental. Numai articolul 6 (4) vorbeşte de un drept subiectiv ce conferă mamelor un drept la protecţie şi asistenţă din partea comunităţii.

Articolul 20 alineatul 1 şi articolul 28 din Constituţie descriu Republica federală ca fiind un stat federal democratic şi social. Toate actele puterilor publice trebuie să se supună principiului de stat social.

Drepturile sociale fundamentale sunt, parţial, menţionate în constituţiile landurilor.

 

Grecia

 

Partea rezervată drepturilor fundamentale din Constituţia Greciei este mare şi descrie detaliat drepturile fundamentale individuale şi sociale. 

În cele nouă paragrafe ale articolului 16 statul se angajează să dezvolte şi să promoveze arta şi ştiinţa, cercetarea; educaţia este o îndatorire fundamentală a statului şi, în consecinţă, se prevede dreptul pentru toţi cetăţenii greci la educaţie gratuită la toate nivelele. Paragraful 4 al aceluiaşi articol prevede că studenţii pot primi burse, în anumite condiţii. Paragraful 9 menţionează că sportul este sub controlul statului, iar toate federaţiile sportive primesc subvenţii de la stat.

Articolul 21 paragraful 2 stipulează că familiile numeroase, invalizii de război, victimele războiului, orfanii şi văduvele persoanelor decedate în război, cât şi persoanele care suferă de boli incurabile au dreptul la o asistenţă publică specifică. Paragraful 3 stabileşte că statul supraveghează sănătatea cetăţenilor săi şi ia măsuri specifice pentru protecţia tinerilor, a persoanelor în vârstă, a persoanelor invalide şi asigură asistenţa persoanelor nevoiaşe. Conform paragrafului 4, măsura asigurării unei locuinţe pentru persoanele persecutate sau care nu-şi pot asigura singure o locuinţă, se consideră că face parte din asistenţa specifică acordată de către stat. 

Articolul 22 paragraful 1 recunoaşte dreptul la muncă. Statul garantează promovarea dezvoltării, pe plan moral şi material, a populaţiei din mediul urban şi rural. Paragraful 4 stipulează faptul că statul supraveghează securitatea socială a angajaţilor, subiect ce este dezvoltat în legislaţia adoptată ulterior. 

 

Irlanda

 

Familia este recunoscută în articolul 41 al Constituţiei irlandeze ca o instituţie morală a societăţii, iar statul garantează protecţia sa, conform paragrafului 1, punctul 2. Paragraful 2, în particular, defineşte eforturile statului în materia asistenţei faţă de mame, care trebuie să se consacre familiei. Atitudinea tradiţională a statului irlandez în ceea ce priveşte femeia este astfel pusă în evidenţă.

Dreptul la educaţie este prevăzut în articolul 42, conform paragrafului 1. Familia este responsabilă de educaţia copiilor şi statul nu poate, după cum stipulează paragraful 3, să-i oblige pe părinţi să-şi trimită copiii la şcoală, dacă convingerile lor religioase îi împiedică. Dar, se prevede obligaţia statului să supravegheze ca fiecare copil să primească un minimum de educaţie morală, intelectuală şi socială. Paragraful 4 al aceluiaşi articol prevede că învăţământul este gratuit în şcoala primară. 

Sub titlul "Principiile politicii sociale”, articolul 45 paragraful 2 a) stipulează că politica socială a statului trebuie să se axeze pe dreptul recunoscut cetăţenilor de a avea un venit decent în urma desfăşurării unei activităţi profesionale. În plus, statul se angajează, în capitolul IV, să protejeze grupurile de persoane defavorizate din societate şi să le ajute financiar. În acelaşi timp, statul trebuie să supravegheze ca angajaţii să nu fie exploataţi sau să fie expuşi activităţilor ce nu sunt potrivite cu sexul, vârsta sau cu pregătirea lor profesională.

Dreptul la muncă şi dreptul la sănătate sunt recunoscute în articolul 40, împreună cu alte drepturi, statul fiind obligat să se preocupe de angajarea fiecărui cetăţean. În acelaşi timp, este recunoscut dreptul fiecărei persoane de a-şi decide liber profesia.

 

 

 

 

 

Italia

 

Constituţia italiană din anul 1947 conţine, după modificările făcute ulterior, o serie de drepturi sociale fundamentale ce constituie, în parte, drepturi subiective. Statul conferă tuturor cetăţenilor lui, conform articolului 4, din capitolul intitulat ”Principiile de bază ale statului”, dreptul la muncă şi se angajează să promoveze condiţii pentru respectarea acestui drept.

Conform articolului 31, statul facilitează, prin măsuri economice, formarea familiei şi tot ce are legătură cu ea, fiind avute în vedere mai ales familiile numeroase. Aliniatul următor prevede că mama, copilul şi adolescentul sunt protejaţi.

Conform articolului 32, statul protejează sănătatea, ca fiind un drept fundamental al cetăţeanului şi ca un interes al comunităţii, garantându-se persoanelor accesul gratuit la îngrijire medicală.

Articolul 34 stipulează că şcoala elementară de 8 ani este obligatorie şi gratuită, iar elevii dotaţi şi merituoşi au dreptul de a accede la nivelul superior de studii, chiar dacă sunt lipsiţi de mijloace financiare. Statul îi ajută pe aceşti tineri acordându-le burse de studii, alocaţii familiale şi alte subvenţii ce sunt atribuite în urma unui concurs.

Dreptul la muncă, recunoscut de articolul 4, este completat de prevederile articolului 36, care stipulează că fiecare persoană are dreptul la o remuneraţie corespunzătoare studiilor şi calităţii muncii sale ce trebuie să-i asigure, pentru el şi familia sa, un trai decent. Pe de altă parte, articolul 36 menţionează că fiecare angajat are dreptul la o zi liberă pe săptămână şi la un concediu anual plătit.

Pe lângă principiul egalităţii remuneraţiei între bărbaţi şi femei, articolul 37 reglementează şi condiţiile de muncă pentru femei, care trebuie să le permită acestora să-şi îndeplinească îndatoririle în familie şi garantează o protecţie specifică mamei şi copilului.

Articolul 38 garantează dreptul la securitate socială, ce constă în dreptul la întreţinere şi asistenţă socială pentru toate persoanele incapabile de a munci şi care nu dispun de mijloacele băneşti necesare traiului. Alineatul 2 prevede pentru toţi angajaţii un drept la alocaţii şi garantarea mijloacelor financiare necesare nevoilor lor, în caz de accident, boală, invaliditate, bătrâneţe şi şomaj. Se prevede dreptul la educaţie şi la formare profesională pentru persoanele aflate în incapacitate de muncă ori a căror capacitate de muncă este limitată.

Conform Tribunalului constituţional italian această enumerare nu este limitativă, jurisprudenţa acestuia recunoscând şi alte drepturi sociale fundamentale, cum ar fi: dreptul la o locuinţă adecvată sau dreptul la un mediu înconjurător sănătos.

 

Luxemburg

 

Constituţia luxemburgheză adoptată în anul 1868 a fost amendată pentru ultima oară în anul 1998, fiind inspirată de Constituţia ţării vecine, Belgia.

În capitolul 4 al Constituţiei, intitulat “Luxemburghezii şi drepturile lor”, articolul 11 stipulează că legea garantează dreptul la muncă şi exercitarea acestui drept fiecărui cetăţean. Paragraful 5 al aceluiaşi articol reglementează securitatea socială, protecţia sănătăţii, concediul angajaţilor şi dreptul acestora de a se asocia liber.

Drepturile naturale ale persoanelor şi familiei sunt garantate de către stat în paragraful 3 al articolului 11.

Conform articolului 23 statul garantează şcolarizarea primară obligatorie şi gratuită a fiecărui luxemburghez. În acelaşi articol se menţionează că asistenţa medicală şi socială este reglementată prin lege.

 

Marea Britanie

 

Pentru a înţelege modul în care sunt protejate drepturile fundamentale în sistemul juridic din Marea Britanie trebuie făcută precizarea că în această ţară nu există o constituţie scrisă, în sensul unui document exhaustiv, dar mai multe documente îi ţin locul: "Magna Charta Libertatum" (1215), "Petition of Rights" (1627), "Habeas – Corpus” (1679) şi “Bill of Rights (1689).

În sistemul legislativ din Marea Britanie nu există separare clară între dreptul constituţional şi celelalte ramuri ale dreptului, astfel încât drepturile fundamentale ale individului se regăsesc în legile ordinare (simple) şi în “common law”. Această situaţie este cu atât mai dificilă, cu cât nu există un drept pozitiv, în sensul “Toate persoanele au dreptul …”, dar există reglementări referitoare la aceste drepturi în legislaţia specifică din diferite domenii. Astfel spus, fiecare persoană are toate drepturile, în măsura în care acestea nu sunt interzise. Un exemplu ar fi dreptul la muncă, ce nu este reglementat expres, dar este recunoscut indirect, atâta timp cât persoana are dreptul de a-şi exercita profesia aleasă.

Un alt exemplu ar fi dreptul la securitate socială, care nu există în dreptul constituţional al Marii Britanii, dar există diferite prestaţii sociale, care sunt comparabile cu cele existente în sistemele de sănătate gratuită din ţările membre. Există un drept subiectiv pentru obţinerea acestor prestaţii sociale conform reglementărilor legale.

 

Olanda

Constituţia olandeză din anul 1815 a fost completată şi modernizată în anul 1983.

Articolul 19 paragraful 1 prevede că statul social trebuie să creeze locuri de muncă prin stimularea pieţei muncii cu măsuri bine definite. Securitatea existenţei individului şi repartizarea bunăstării economice sunt puse sub controlul statului, conform articolului 21.

Conform articolului 20 paragraful 1 se stabileşte că intră în atribuţiile autorităţilor să asigure mijloacele de subzistenţă ale populaţiei.Următorul paragraf prevede că dispoziţiile referitoare la securitatea socială vor fi stabilite prin legi ordinare.Ultimulul paragraf al acestui articol conferă cetăţenilor danezi care nu se pot întreţine dreptul la asistenţă socială din partea autorităţilor .

Articolul 21 prevede că statul trebuie să protejeze şi să amelioreze mediul înconjurător. Articolul următor obligă statul şi alte colectivităţi publice să ia măsuri în vederea promovării sănătăţii publice, să creeze spaţii pentru desfăşurarea activităţilor sociale şi culturale, în această categorie intrând spaţiile pentru petrecerea timpului liber.

Învăţământul este liber, conform articolului 23, fiind în sarcina guvernului controlul administrativ al acestuia şi în sarcina autorităţilor locale să supravegheze formarea şcolară.

 

 

 

 

 

 

 

Portugalia

 

Constituţia Portugaliei din anul 1976 a fost modificată pentru ultima oară în anul 1997. Prevederile existente în Constituţie referitoare la drepturile sociale fundamentale sunt asemănătoare cu cele existente în Constituţia spaniolă, fiind prezentate detaliat.

Articolul 2 precizează că Portugalia este un stat democratic, a cărui obiectiv este instaurarea unei democraţii economice, sociale şi culturale. În consecinţă, constituţia face distincţie între drepturile economice, sociale şi cele culturale. Face parte din prima categorie dreptul la muncă, care este prevăzut în articolul 58. Articolul 59 prevede dreptul la concediu plătit, cât şi dreptul la o indemnizaţie de şomaj şi la o remuneraţie echitabilă.

Articolele 63 – 72 cuprind reglementări privind dreptul la securitate socială, la protecţia sănătăţii, la condiţii de locuit adecvate, ce trebuie să corespundă criteriilor de igienă, la un mediu sănătos, la protecţia familiei, la protecţia copiilor şi a adolescenţilor, la protecţia persoanelor cu handicap şi a persoanelor în vârstă.

Drepturile culturale sunt prevăzute în articolele 73 – 79, astfel: dreptul la educaţie şi la cultură (articolul 73), dreptul la formare şcolară şi universitară (articolele 74, 76), dreptul de a participa la viaţa culturală (articolul 78) şi dreptul la educaţie fizică şi sport (articolul 79).

Pentru ca aceste drepturi să poată fi exercitate, statul are obligaţia de a promova, susţine, stimula, coopera cu toate instituţiile guvernamentale sau neguvernamentale ce îşi desfăşoară activitatea în aceste domenii. Astfel, pentru ca toţi cetăţenii să poată să-şi exercite dreptul la muncă, statul este obligat să pună în aplicare planuri de politică economică şi socială.

Dreptul la securitate socială se concretizează prin obligaţia statului de a organiza un sistem de securitate socială care să protejeze cetăţenii în caz de boală, bătrâneţe, văduvie, pe copiii rămaşi fără părinţi sau abandonaţi şi persoanele care şi-au pierdut capacitatea de muncă.

În acelaşi timp, se are în vedere ca statul să promoveze o politică pentru locuinţe şi să garanteze asistenţă medicală pe întreg teritoriul naţional.

Articolele 17 şi 18 prevăd aplicarea acestui sistem de drepturi şi libertăţi de către instituţiile de drept public şi privat şi garantarea lor de către stat.

 

Spania

 

Constituţia Spaniei adoptată în anul 1978 s-a inspirat, în parte, din Constituţia Germaniei. În articolul 1 stipulează că Spania este un stat de drept, social şi democratic, ordinea elementelor indicând importanţa dreptului social în Spania. În acelaşi timp, normele constituţionale spaniole se deosebesc de cele germane prin enumerarea nu prea exactă a drepturilor sociale.

Drepturile fundamentale din Constituţia spaniolă sunt repartizate în trei grupe. Prima grupă (art.14-29) cuprinde drepturile fundamentale clasice, printre care şi dreptul la educaţie (art.27), a doua grupă (art.30-38) tratează principalele drepturi şi obligaţii ale cetăţenilor (dreptul la muncă este prevăzut în art.35), iar a treia grupă (art.39-52) este consacrată protecţiei drepturilor ce decurg din politica economică şi socială.

Astfel, articolul 39 prevede că statul garantează familiei protecţia juridică şi socială.

Conform articolului 40 autorităţile publice trebuie să promoveze condiţii favorabile pentru programul social şi economic, pentru formarea profesională continuă, să garanteze concediul şi orarul de muncă redus.

Articolul 41 garantează un sistem public pentru securitatea socială a cetăţenilor, care să le asigure asistenţă în caz de sărăcie sau, în particular, în caz de şomaj.

Articolul 43 recunoaşte dreptul la protecţia sănătăţii; paragraful 2 stipulează că intră în atribuţiile autorităţilor publice să promoveze educaţia cetăţenilor spanioli în acest domeniu.

Articolul 44 garantează individului accesul la cultură şi stipulează, în acelaşi timp, că acest acces este încurajat de către autorităţile publice conform paragrafului 2.

Articolul 45 conferă dreptul fiecărei persoane de a se bucura de natură şi, în acelaşi timp, obligă statul să participe la conservarea şi restabilirea mediului înconjurător (paragraful 2).

Conform articolului 47 cetăţenii spanioli au dreptul la o locuinţă decentă, iar autorităţile publice trebuie să promoveze condiţiile necesare şi să stabilească normele pentru aplicarea acestui drept. 

În articolul 48 se prevede că autorităţile publice trebuie să promoveze condiţii pentru participarea tinerilor la viaţa politică, economică, socială şi culturală.

Articolul 49 este consacrat integrării şi protecţiei persoanelor invalide.

Articolul 50 garantează o pensie de bătrâneţe care să asigure un trai decent cetăţenilor, avându-se în vedere sănătatea, locuinţa, timpul liber.

Prevederile privind protecţia acestor drepturi sunt în articolul 53. Astfel, drepturile din primele două grupe pot fi revendicate în faţa instanţelor de drept comun, iar legislaţia trebuie să ţină cont de existenţa lor.

 

 

Suedia

 

Constituţia Suediei adoptată în anul 1975, cu modificările ulterioare, prevede în capitolul 1 intitulat "Principiile de bază ale statului”, articolul 2, că binele personal, financiar şi cultural al individului trebuie să fie obiectivul principal al autorităţilor publice, avându-se în vedere garantarea dreptului la muncă, la locuinţă şi la educaţie, precum şi dreptul la asistenţă medicală şi la asigurări sociale pentru un trai decent. 

Ca şi alte constituţii din statele scandinave, drepturile sociale ale cetăţenilor sunt reglementate prin legi ordinare sau organice şi pot fi, în măsura în care reprezintă drepturi subiective, apărate în faţa tribunalelor constituţionale.

 

* *

*

 

În decursul ultimilor ani, fostele ţări comuniste din Europa Centrală şi de Est au adoptat noi constituţii democratice care s-au inspirat, în mare parte, din modelele occidentale. Economia de piaţă a fost recunoscută ca structură fundamentală a economiei, iar principiile "economiei de piaţă socială” fac parte integrantă din constituţii, după modelul constituţiei germane, cum ar fi prevederile din articolul 20 din constituţia poloneză şi cele din preambulul constituţiei ungare.

 

 

 

Cehia

 

Drepturile fundamentale se regăsesc în sistemul constituţional din Republica Cehia într-o Declaraţie a Drepturilor Fundamentale şi a Libertăţilor Individuale, în capitolul 4, şi nu sunt trecute în Constituţia adoptată în anul 1992. Această declaraţie face parte integrantă din dreptul constituţional, conform prevederilor articolului 3 din Constituţie.

Conform articolului 26 paragraful 3 din Declaraţie, fiecare persoană are dreptul de a trăi decent din câştigurile obţinute în urma desfăşurării unei activităţi legale, iar statul are datoria să supravegheze securitatea materială a cetăţenilor care nu sunt în măsură să-şi exercite acest drept.

Articolul 28 punctul 1 conferă angajaţilor dreptul la o remuneraţie echitabilă şi la condiţii de muncă satisfăcătoare. Femeile, adolescenţii şi persoanele care au probleme de sănătate au dreptul la protecţia sănătăţii lor în cadrul vieţii active şi la condiţii de muncă speciale, conform articolului 29 paragraful 1. Prevederile paragrafului 2 se referă la tineri şi la persoanele care au probleme de sănătate, ce beneficiază de dreptul la protecţie specială în muncă şi de asistenţă în formarea profesională. În plus, articolul 31 menţionează dreptul la sănătate pentru fiecare persoană şi dreptul la medicamente gratuite şi la asistenţă medicală în baza asigurărilor publice de sănătate, conform dispoziţiilor legale în vigoare.

Toţi cetăţenii au dreptul la securitate materială în caz de bătrâneţe şi pe durata perioadelor în care şi-au pierdut capacitatea de muncă şi în care au rămas fără susţinere din partea familiei (articolul 30 paragraful 1). Paragraful următor precizează că toţi cetăţenii au dreptul la asistenţă în caz de sărăcie, în măsura în care este necesară asigurarea unui mod de viaţă satisfăcător.

Familiile cu copii, copiii şi adolescenţii beneficiază de o protecţie specială prin lege, conform articolului 32 paragraful 1. Femeile însărcinate, după cum prevede paragraful 2, beneficiază de o asistenţă specială şi de condiţii de muncă adecvate situaţiei în care se găsesc.

Articolul 33 menţionează dreptul la educaţie ce se concretizează prin dreptul la învăţământul obligatoriu şi universitar gratuit. Conform prevederilor legale, este înscris dreptul de a obţine ajutor din partea statului pe toată perioada formării profesionale.

Accesul la cultură este prevăzut în articolul 34 paragraful 2, iar următorul articol menţionează dreptul la un mediu înconjurător sănătos, precum şi dreptul de a primi informaţii complete şi oportune privind mediul înconjurător şi resursele naturale.

 

Estonia

 

Constituţia estoniană adoptată în anul 1992 descrie în detaliu drepturile sociale fundamentale. Articolul 27 menţionează protecţia specifică a familiei, a părinţilor şi a copiilor. Articolul 28 tratează dreptul la sănătate pentru toţi cetăţenii şi dreptul la asistenţă publică pentru cetăţeni în caz de bătrâneţe, incapacitate de muncă, pierderea susţinerii din partea familiei şi sărăcie. Conform articolului 29 paragraful 3, statul trebuie să-şi asume formarea profesională a cetăţenilor şi să-i ajute pe aceştia la găsirea unui loc de muncă. Este prevăzut şi dreptul la muncă. Dreptul la educaţie este garantat în articolul 37, constând în şcolarizarea gratuită în şcolile publice.

 

Polonia

 

Noua lege fundamentală poloneză adoptată în anul 1997 prevede în primul capitol obligaţia Republicii de a pune în practică principiul echităţii sociale (articolul 2) şi de a crea condiţii pentru ca fiecare cetăţean să aibă acces, în mod identic, la cultură, ca şi ajutorul pe care trebuie să-l dea statul fiecărui cetăţean polonez ce trăieşte în străinătate pentru a păstra contactul cu valorile culturale naţionale.

Capitolul 2 partea IV conţine prevederi referitoare la drepturile economice, sociale şi culturale. În materia dreptului la muncă, articolul 65 paragraful 4 stipulează că legea trebuie să prevadă un salariu minim ori maniera în care acesta poate fi stabilit. Paragraful următor prevede că statul trebuie să ducă o politică axată pe angajarea persoanelor apte de muncă prin implementarea de programe care să lupte împotriva şomajului, prin crearea de locuri de muncă. Astfel, constituţia poloneză nu conţine o prevedere explicită privitoare la dreptul la muncă pentru individ, dar fixează linii directoare pentru o politică ce conduce economia de piaţă în cadrul general al drepturilor fundamentale. Dreptul la condiţii de muncă sănătoase şi sigure este prevăzut în articolul 66 paragraful 1, dreptul la concedii conform dispoziţiilor legale este permis în prevederile paragrafului 2.

Articolul 67 conţine dreptul cetăţenilor la securitate socială în caz de incapacitate de muncă şi de bătrâneţe. Dreptul la sănătate este recunoscut pentru toţi în articolul 68 paragraful 1. O asistenţă specială este acordată de către stat, conform paragrafului 3, copiilor, femeilor însărcinate, persoanelor cu handicap şi persoanelor în vârstă.

Dreptul la educaţie este specificat în articolul 70. Învăţământul în şcolile publice este gratuit conform paragrafului 2. Dispoziţiile detaliate referitoare la protecţia familiilor şi copiilor sunt cuprinse în articolele 71 şi 72. Trebuie subliniat faptul că articolul 72 conferă fiecărui cetăţean dreptul de a cere organelor statului protecţia copiilor contra violenţei, a brutalităţii, a exploatării şi a actelor îndreptate împotriva moralităţii.

Conform articolului 74, statul este obligat să garanteze prin politica sa securitatea ecologică a generaţiilor actuale şi viitoare. Paragraful 3 al acestui articol explică în ce constă dreptul mai sus menţionat: dreptul de a fi informat cu privire la calitatea mediului înconjurător şi a formelor de protecţie a acestuia. Paragraful 4 stipulează că statul trebuie să susţină cetăţenii în eforturile lor de protejare a mediului.

Articolul 75 face referire la obligaţia din partea statului de a duce o politică ce trebuie să ţină cont de nevoile cetăţenilor în materie de locuinţe şi se prevede obligaţia de a reglementa protecţia prin lege a drepturilor locatarilor.

 

Slovenia

 

Legea fundamentală slovenă, adoptată în anul 1991, conţine în articolul 2 o clauză privind statul social ce se concretizează prin prevederile articolului 50 şi următoarele.

Dreptul la securitate socială conform dispoziţiilor legale este garantat pentru toţi cetăţenii, după cum prevede articolul 50. Următorul articol se referă la dreptul la sănătate, care este recunoscut pentru toţi cetăţenii.

Articolul 52 precizează că statul asigură securitatea şi formarea profesională a persoanelor cu handicap. Articolul 56 defineşte protecţia specifică şi asistenţa socială a copiilor, articolul 57 prevede educaţia gratuită şi obligaţia statului de a asigura formarea profesională a tuturor cetăţenilor. Articolul 66 conţine obligaţia statului de a supraveghea piaţa muncii, iar articolul 72 abordează dreptul la un mediu sănătos conform dispoziţiilor legale. În sfârşit, articolul 78 obligă statul să creeze condiţiile necesare pentru ca fiecare cetăţean să obţină o locuinţă adecvată.

 

Ungaria

 

Constituţia ungară din 1949, modificată în anul 1997, nu conţine multe prevederi referitoare la drepturile sociale fundamentale (articolele 16, 17 şi 18). Statul ungar se obligă să asigure un nivel de viaţă satisfăcător, să garanteze formarea şi educarea tinerilor şi să protejeze interesele adolescenţilor (articolul 16).

Articolul 17 face referire la persoanele care au nevoie de măsuri sociale speciale. Următorul articol recunoaşte dreptul fiecărui cetăţean la un mediu înconjurător sănătos.

